
I forbindelse med ovennævnte procedure har Udvalget om Beskæftigelse og Sociale Anliggender fået til opgave at afgive en udtalelse til Deres udvalg og vedtog at fremsende sin udtalelse i form af en skrivelse.
Udvalget om Beskæftigelse og Sociale Anliggender behandlede spørgsmålet på mødet den 28. januar 2026. På samme møde vedtog det at forelægge Budgetudvalget, som er korresponderende udvalg, nedenstående udtalelse.
Med venlig hilsen
Li Andersson


UDTALELSE
A.	der henviser til, at de belgiske myndigheder den 18. september 2025 indgav en ansøgning om mobilisering af Den Europæiske Fond for Tilpasning til Globaliseringen for Afskedigede Arbejdstagere (EGF) i overensstemmelse med artikel 8, stk. 1, i forordning (EU) 2021/691 i forbindelse med afskedigelser af arbejdstagere i Audi Brussels S.A.:n.V. (Audi) og hos fem af virksomhedens leverandører og producenter i efterfølgende produktionsled i Belgien; der henviser til, at denne ansøgning blev suppleret med yderligere oplysninger i henhold til artikel 8, stk. 5, i forordning (EU) 2021/691; der henviser til, at Audi var aktiv i den økonomiske sektor, som er klassificeret under NACE rev. 2 hovedgruppe 29 (Fremstilling af motorkøretøjer, påhængsvogne og sættevogne); der henviser til, at Audis afskedigelser hovedsagelig er lokaliseret i NUTS 2-regionerne Région de Bruxelles-Capitale/Brussels Hoofdstedelijk Gewest (BE10), Provincie Oost-Vlaanderen (BE23) og Province Hainaut (BE32);
B.	der henviser til, at de belgiske myndigheder indgav ansøgningen med henvisning til interventionskriterierne i artikel 4, stk. 2, litra a), i forordning (EU) 2021/691, som forudsætter aktivitetsophør for mindst 200 afskedigede arbejdstagere i løbet af en fire måneders referenceperiode i en virksomhed i en medlemsstat, inklusive arbejdstagere, der er blevet afskediget hos leverandører eller producenter i efterfølgende produktionsled; der henviser til, at Kommissionen efter en vurdering af denne ansøgning i overensstemmelse med de gældende bestemmelser i EGF-forordningen konkluderede, at betingelserne for tildeling af økonomisk støtte fra EGF er opfyldt;
C.	der henviser til, at det samlede antal støtteberettigede modtagere er 3 414, hvis aktivitet er ophørt i ovennævnte økonomiske sektorer; der henviser til, at ansøgningen vedrører 3 148 afskedigede arbejdstagere (2 580 afskedigede arbejdstagere i Audi og 568 afskedigede arbejdstagere hos Audis fem leverandører og producenter i efterfølgende produktionsled); der henviser til, at de støtteberettigede modtagere ud over de allerede omhandlede arbejdstagere omfatter 266 afskedigede arbejdstagere, hvis aktivitet ophørte før eller efter referenceperioden på fire måneder;
D.	der henviser til, at Kommissionen den 9. januar 2026 vedtog et forslag til afgørelse om mobilisering af EGF til fordel for Belgien for at støtte reintegrationen på arbejdsmarkedet af 3 414 tiltænkte støttemodtagere; 
E.	der henviser til, at det globale marked for produktion og salg af biler, navnlig elbiler, ifølge de belgiske myndigheder står over for en lang række udfordringer og økonomisk pres såsom stigende globale råvareomkostninger, aggressiv global konkurrence og reducerede vækstprognoser samt faldende samlet efterspørgsel efter elbiler i Europa; der henviser til, at efter et lavt salg af den luksuriøse crossover-SUV Audi Q8 e-tron, som var den eneste model, der blev fremstillet på Audis fabrik i Bruxelles (Audi BXL), blev afslutningen af produktionen, der oprindeligt var planlagt til 2027, fremrykket til 2025; der henviser til, at efterfølgeren til Audi Q8 e-tron på grund af, at efterspørgslen efter større køretøjer er flyttet til regioner uden for Europa, ikke vil blive produceret hos Audi BXL, men tættere på markeder med større efterspørgsel; der henviser til, at produktionsomkostningerne pr. køretøj på Audi BXL-fabrikken var højere end på andre Audi-fabrikker. der henviser til, at Audi også anførte, at strukturelle faktorer såsom Audi BXL's beliggenhed i hovedstadsområdet Bruxelles mellem et boligområde og en jernbanelinje gjorde det vanskeligt at optimere og tilpasse faciliteterne, hvilket resulterede i højere omkostninger, og at manglen på presselinjer og et nærliggende leverandørnetværk også bidrog til de højere omkostninger, navnlig med hensyn til logistik; der henviser til, at dette derfor førte til indstilling af driften og lukning af anlægget, hvilket resulterede i afskedigelserne af arbejdstagerne;
F.	der henviser til, at jobskabelsen i Belgien aftog i 2024, idet der kun blev skabt 13 400 job, hvilket er en tredjedel af de job, der blev skabt i 2023; der henviser til, at antallet af konkurser har været stigende siden 2022; der henviser til, at mere end 11 000 virksomheder i 2024 blev erklæret konkurs, hvilket er det højeste tal siden 2013; der henviser til, at denne opadgående tendens er fortsat, og at 8 483 virksomheder gik konkurs mellem januar og september 2025; 
G.	der henviser til, at virkningerne af afskedigelserne i Audi og hos virksomhedens leverandører og producenter i efterfølgende produktionsled ifølge de belgiske myndigheder forventes yderligere at forværre situationen i Hainaut (Vallonien) og Bruxelles, som er dårligt stillede arbejdsmarkeder, hvor langtidsledigheden er fremherskende (henholdsvis 67 % og 62 % af de jobsøgende har været arbejdsløse i mere end 12 måneder);
H.	der henviser til, at Belgien har tilkendegivet, at den samordnede pakke af individualiserede tilbud er blevet udarbejdet i samråd med arbejdsmarkedets parter, jf. artikel 7, stk. 4, i EGF-forordningen; 
I.	der henviser til, at EGF ikke må overstige et maksimalt årligt beløb på 30 mio. EUR (i 2018-priser), jf. artikel 8 i Rådets forordning (EU, Euratom) 2020/2093 af 17. december 2020 om fastlæggelse af den flerårige finansielle ramme for årene 2021-2027;
Udvalget om Beskæftigelse og Sociale Anliggender opfordrer derfor Budgetudvalget, som er korresponderende udvalg, til at indarbejde følgende forslag i det beslutningsforslag, det vedtager:
1.	minder om, at formålet med EGF er at udvise solidaritet med støttemodtagerne og yde dem støtte; mener, at den økonomiske støtte fra EGF primært bør rettes mod aktive arbejdsmarkedspolitiske foranstaltninger og individualiserede tilbud, der tager sigte på hurtigt at reintegrere støttemodtagerne i anstændig og holdbar beskæftigelse inden for eller uden for deres oprindelige aktivitetssektor; understreger vigtigheden af at gøre arbejdstagerne parate til og støtte dem i forbindelse med den hårdt tiltrængte grønne og digitale omstilling af den europæiske økonomi og det europæiske samfund; gør i den forbindelse på ny opmærksom på den vigtige rolle, som Unionen spiller, herunder gennem EGF, med hensyn til at bidrage til finansieringen af de nødvendige kvalifikationer til den retfærdige omstilling i overensstemmelse med den europæiske grønne pagt; 
2.	er enig med Kommissionen i, at betingelserne i artikel 4, stk. 2, litra a), i EGF-forordningen er opfyldt, og at Belgien er berettiget til en økonomisk støtte på 7 527 625 EUR i henhold til nævnte forordning, hvilket svarer til 85 % af de samlede udgifter på 8 856 030 EUR, herunder udgifter til individualiserede tilbud på 8 738 968 EUR og udgifter til gennemførelse af EGF på 117 062 EUR;
3.	bemærker, at Belgien har givet alle nødvendige garantier med hensyn til, at kravene i den nationale lovgivning og EU-lovgivningen vedrørende kollektive afskedigelser er blevet overholdt, og at principperne om ligebehandling og ikkeforskelsbehandling vil blive overholdt i forbindelse med adgang til de foreslåede foranstaltninger og deres gennemførelse;
4.	bemærker, at lavtuddannede og ældre arbejdstagere har langt færre muligheder for at vende tilbage til arbejdsmarkedet i de berørte regioner, og at afskedigelserne i Audi har ramt disse sårbare grupper hårdest; minder om profilen for de afskedigede arbejdstagere, idet næsten én ud af fire afskedigede arbejdstagere er over 54 år og har uddannelse på sekundærtrinnet eller derunder, og mener, at der i overensstemmelse med den nedadgående tendens med hensyn til ledige stillinger og den geografiske fordeling heraf vil være behov for at yde yderligere skræddersyet støtte til arbejdstagerne, bl.a. målrettet bistand med fokus på opkvalificering og omskoling for at øge arbejdstagernes chancer for at komme i arbejde igen inden for arbejdsmarkedsområder, hvor der er efterspørgsel efter arbejdskraft i Belgien;
5.	understreger, at Belgien har bekræftet, at de EGF-støttede foranstaltninger ikke vil modtage økonomisk støtte fra andre af Unionens finansielle instrumenter;
6.	bemærker, at de individualiserede tilbud til arbejdstagerne er sammensat af følgende foranstaltninger: a) informationstjenester, erhvervsrådgivning og ‑vejledning samt arbejdsformidling, b) uddannelse og omskoling, c) jobdag, d) fremme af iværksætteri, e) støtte til virksomhedsetablering og f) incitamenter og godtgørelser (jobsøgningstillæg, for at forbedre sine IT-færdigheder, godtgørelse for at vende tilbage til skolen, godtgørelse til iværksættelse); understreger, at der i betragtning af de tiltænkte støttemodtageres alder og uddannelsesprofil bør tages hensyn til disse gruppers særlige behov, når der ydes individualiserede tilbud;
7.	understreger navnlig betydningen af artikel 7, stk. 2, i EGF-forordningen, som kræver, at den samordnede pakke tager højde for fremtidige arbejdsmarkedsperspektiver og krævede færdigheder, som er forenelige med overgangen til en ressourceeffektiv og bæredygtig økonomi, og har særligt fokus på formidling af de færdigheder, der kræves i den digitale industrielle tidsalder; glæder sig over, at IKT-uddannelsen og yderligere planlagt støtte inden for erhvervsvejledningstjenester samt noget af den uddannelse, der tilbydes, og tilknyttede godtgørelser tager højde for formidlingen af færdigheder, der er nødvendige i den digitale tidsalder og i en ressourceeffektiv økonomi;
8.	minder om muligheden for særlige tidsbegrænsede foranstaltninger inden for den samordnede pakke, hvilket bl.a. omfatter udbetaling af børnepasningsydelser som fastsat i artikel 7, stk. 2, litra b), i EGF-forordningen for at lette jobsøgendes deltagelse i de foreslåede aktiviteter;
9.	anbefaler, at de planlagte EGF-foranstaltninger gennemføres i tæt samarbejde med arbejdsmarkedets parter.

